Nuwe vennootskap ŉ belegging in AfrikaansHenk Schalekamp, dr. Dirk Hermann en Kallie Kriel maak ’n aankondiging oor die Solidariteit Beweging se nuwe vennootskap met Virseker. Foto: Esté Meyer Jansen/Maroela Media. Die Solidariteit Beweging het Donderdag aangekondig die organisasie sluit ŉ nuwe vennootskap met die korttermynversekeraar Virseker met die doel om aandeelhouers te word. Die vennootskap beoog om nóg miljoene rande in die toekoms van Afrikaans te belê. Die bekendmaking is Donderdag by Forum Films se ateljee in Centurion, Pretoria gedoen. “Virseker het in 2010 ontstaan uit die Afrikaanse gemeenskap toe ons net begin droom het oor moontlikhede om ŉ nuwe Afrikaanse universiteit en kampus te finansier. ŉ Groot persentasie van die belegging uit Virseker se trust is sedertdien in Akademia belê. “Akademia het nou gegroei tot op ŉ punt waar daar binnekort voltydse grade aangebied sal word en ŉ versoek sal ook ingedien word om nog dertig nuwe grade te laat akkrediteer. “Dié Afrikaanse korttermynversekeringsproduk het ook gehelp om talle studiefondse vir Afrikaanse studente te finansier, terwyl dit ook bygedra het tot die ontwikkeling van die Skoleondersteuningsentrum met ŉ sterk fokus op wiskunde en die uitbreiding van Soltech, ŉ privaat tegniese opleidingstelling,” het dr. Dirk Hermann, bestuurshoof van Solidariteit en voorsitter van die Virseker Trust gesê. Hermann het bygevoeg dat Akademia nou ŉ nuwe fase betree en daarom was dit tyd om ŉ nuwe vennootskap tussen Virseker en die Solidariteit Beweging te sluit. “Hierdie is ŉ groot deurbraak en die begin van ŉ nuwe vlak. Mense wat in Afrikaans glo, sal nie net hul huis of motor verseker nie, maar so ook die toekoms van Afrikaans kan beskerm.” Hermann het bygevoeg dat met die destydse ontstaan van Virseker was dit belangrik dat die korttermynversekeringsproduk op goeie, gesonde kommersiële beginsels gegrond is en waarde vir kliënte sal bied. “Die jongste Suid-Afrikaanse kliëntetevredenheidsopname het bevind dat verbruikers die meeste tevrede is met Virseker se versekeringsproduk. Dit maak ons trots, maar het ons ook nie eintlik verbaas nie. “Ek dink dit is die geval omdat dié versekeringsproduk soveel meer bied en eintlik ŉ persoon ŉ gevoel van genoegdoening gee omdat hulle weet hulle maak ŉ verskil en hul versekering is nie net ŉ irritasie nie.” Die Solidariteit Beweging beoog nou om Virseker te help om nog 20 000 polisse te verkry sodat die korttermynversekeraar as ŉ selfstandige maatskappy kan registreer waarin die Solidariteit Beweging ŉ aandeelhouer is. Die ander aandeelhouer in die Virseker-maatskappy sal Telesure Investment Holdings wees. “ŉ Mens kan nie die waarde van eksponensiële groei in hierdie geval te veel benadruk nie. Virseker het van 2011 tot Junie 2018 R32 miljoen in Afrikaanse onderwys belê. Van Junie tot Julie vanjaar was daardie bedrag reeds R12 miljoen,” het Henk Schalekamp, voorsitter van Solidariteit se beleggingsmaatskappy en trusteelid van die Virseker Trust, gesê. Volgens Kallie Kriel, uitvoerende hoof van die burgerregte-organisasie AfriForum, is dit uiters belangrik om te verseker dat Afrikaans selfstandig en volhoubaar is. “Afrikaans en Afrikaanse leefruimtes mag nooit net van aalmoese afhanklik word nie. Daarom is dit belangrik om ŉ finansieringmodel te ontwikkel wat dit kan onderhou. Die ontwikkeling van iets soos Akademia moet natuurlik sonder belastinggeld gedoen word en daarom is Akademia vir ons so ŉ uitstekende voorbeeld van wat die krag van lede is. “Hier is die geleentheid vir mense om nou saam te werk vir die gemeenskaplike saak van ŉ belegging in die uitbou van Afrikaanse onderwys,” het Kriel bygevoeg. Hermann en Kriel het ŉ beroep op almal gedoen wat Afrikaans praat en dié taal op die hart dra om te help bou aan Afrikaans deur die eerste stap te neem en ŉ kwotasie by Virseker vir korttermynversekering aan te vra.